***ELŐTERJESZTÉS SORSZÁMA: 32.***

***MELLÉKLET: 2 db***

***TÁRGY:*** ***Tájékoztatás eszköz használatba vételére vonatkozó megállapodás megkötésével kapcsolatban tett intézkedésekről, valamint javaslat további döntések meghozatalára***

***E L Ő T E R J E S Z T É S***

***A CIKÓI HULLADÉKGAZDÁLKODÁSI TÁRSULÁS TÁRSULÁSI TANÁCSÁNAK***

***2022. október 26-i rendkívüli ÜLÉSÉRE***

|  |  |
| --- | --- |
| ***ELŐTERJESZTŐ:*** | ***Bomba Gábor László elnök*** |
| ***AZ ELŐTERJESZTÉST KÉSZÍTETTE:***  ***ELŐADÓ:*** | ***dr. Holczer Mónika igazgatóságvezető***  ***Bomba Gábor László elnök*** |
|  |  |

*TÖRVÉNYESSÉGI VÉLEMÉNYEZÉSRE BEMUTATVA: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*dr. Holczer Mónika igazgatóságvezető*

*Terjedelem: 1 + 3 oldal*

**Egyszerű többség**

**Tisztelt Társulási Tanács!**

A Nemzeti Fejlesztési Minisztérium az Új Széchenyi Terv Környezet és Energia Operatív Program (a továbbiakban: KEOP) keretén belül „Települési szilárdhulladék-gazdálkodási rendszerek eszközparkjának fejlesztése informatikai korszerűsítése” tárgyú pályázati felhívást tett közzé, amelyre az Önkormányzati Társulás a Sió-völgyi Nagytérség Települési Szilárdhulladékai Kezelésének Korszerű Megoldására (a továbbiakban: Társulás) a KEOP-1.1.1/C/13-2013-0027 azonosítószámon regisztrált, 2013. július 25. napján befogadott projekt pályázatot nyújtott be. A pályázatot a Nemzeti Fejlesztési Minisztérium 2014. december 31-én kelt támogató levél szerint támogatásban részesítette, amelynek értelmében a Társulás vissza nem térítendő támogatásban részesült.

A pályázat keretében beszerzett eszközök egy részét az Alisca Terra Regionális Hulladékgazdálkodási Nonprofit Kft., a Dél-Kom Nonprofit Kft. és a Komlói Városgazdálkodási Nonprofit Zrt. használja és tartja üzemben.

Fentiekre tekintettel a Cikói Hulladékgazdálkodási Társulás munkaszervezeti feladatait ellátó Szekszárdi Polgármesteri Hivatallal (a továbbiakban: Hivatal) elkészítettük a Társulás, valamint fenti társaságok között megkötendő megállapodás tervezetet a társaságok által használt eszközök használatba vételével kapcsolatban.

A megállapodástervezet tartalmában és a használati díj számítási módjában közel azonos a Társulás és a Re-kom Nonprofit Kft. között létrejött megállapodással, azon érdemi változást a korábbi megállapodáshoz képest nem eszközöltünk. (A Szekszárdi Törvényszék a 4.Fpk.11/2020/26. számú végzésével elrendelte a Re-kom Nonprofit Kft. felszámolását 2020. november 26. napjával.)

Tekintettel arra, hogy a Társulás jogosult a társaságok használatában lévő, de a társulás tulajdonában lévő eszközök használatba adására és a használati díjra, a megállapodás elfogadása és a társaságok részéről történő aláírása nélkülözhetetlen.

Fentiekre tekintettel a 2022. február 02. napján kelt levelemben megkereséssel éltem fenti társaságok ügyvezetői irányába, és kértem az ügyvezetőket a megállapodás tervezettel kapcsolatos véleményeik, valamint módosító javaslataik részemre történő megküldésére 2022. február 18. napjáig. Megkeresésemre ekkor az Alisca Terra Regionális Hulladékgazdálkodási Nonprofit Kft. részéről érkezett válasz.

A társaság válaszát a Társulás Társulási Tanácsának 2022. február 28. napi ülésére beterjesztettem, a szerződéstervezettel együtt. (A szerződéstervezeten a társaság észrevételeinek egy része átvezetésre került.) A Társulási Tanács a 9/2022. (II.28.) számú határozatával egyetértett a társaságok vonatkozásában az eszköz használatba vételével kapcsolatos megállapodás megkötésével, egyúttal felkérte a Társulási tanács elnökét a társaságok vezető tisztségviselőivel való egyeztetések (megállapodástervezet végleges tartalmának jóváhagyása, eszközök éves használati díjának megállapítása) lefolytatására.

A Hulladékról szóló 2012. évi CLXXXV. törvény (a továbbiakban: Ht.) 37/B §-a az alábbiakat rögzíti: *„A települési önkormányzat és az önkormányzatok társulása a tulajdonukban álló hulladékgazdálkodási létesítményeket, eszközöket, vagyonelemeket - ha nem adják át a Koordináló szervnek vagyonkezelésre - a nemzeti vagyonról szóló törvény előírásainak megfelelően kötelesek a hulladékgazdálkodási közszolgáltatás ellátásához biztosítani, e körben az adott önkormányzattal, önkormányzati társulással közszolgáltatási szerződéssel rendelkező közszolgáltatónak üzemeltetésre átadni.”*

A Ht. fenti rendelkezésére tekintettel fentebb nevezett gazdasági társáságok irányába megkereséssel éltem, kérve az ügyvezetők tájékoztatását- az arra vonatkozó hiteles dokumentumok másolatának egyidejű megküldésével-, hogy az általuk vezetett társaság a Ht. fent idézett rendelkezései szerint közszolgáltatónak minősül-e.

A visszaérkezett válaszlevelek alapján a Komlói Városgazdálkodási Nonprofit Zrt. nem minősül közszolgáltatónak, így velük megállapodáskötésre nem kerülhet sor.

A Társulási Tanács 2022. május 30. napi nyilvános ülésén a „Javaslat az Önkormányzati Társulás a Sió-völgyi Nagytérség Települési Szilárdhulladékai Kezelésének Korszerű Megoldására (Cikói Hulladékgazdálkodási Társulás) Társulás Társulási Tanácsa határozatainak végrehajtásáról szóló beszámoló elfogadására, valamint tájékoztatás a két ülés között történt fontosabb eseményekről” tárgyú napirendi pont keretein belül részletesen tájékoztattam a Társulási Tanács tagjait az általam tett intézkedésekről. A napirendi pont megtárgyalását követően a Társulási Tanács tárgyi téma vonatkozásában határidőhosszabbításról döntött.

A Társulási Tanács ülésén elhangzott észrevételeket figyelembe véve a Hivatallal elkészítettük a megállapodástervezet új változatát, amelyet megküldtünk a Dél-Kom Nonprofit Kft., valamint az Alisca Terra Regionális Hulladékgazdálkodási Nonprofit Kft. részére. (Ez utóbbi társaság esetében a Vertikál Nonprofit Zrt. irányába is megkereséssel éltünk, tekintettel arra, hogy a két társaság a tevékenységet konzorciumban látja el.

A Dél-Kom Nonprofit Kft. a megkereséssel kapcsolatban jelezte irányomba, hogy érdemi választ 2022. szeptember 15. napját követően tud adni. A Vertikál Nonprofit Zrt. megküldte szövegszerű javaslatát, amelyet a Társulási Tanács 2022. szeptember 13-i ülésére beterjesztettem, és amely jelen előterjesztés első számú mellékletét képezi. A Társulási Tanács 2022. szeptember 13-i ülését követően, 2022. szeptember 16. napján a Dél-Kom Nonprofit Kft. megküldte részemre a megállapodástervezettel kapcsolatos szövegszerű javaslatát, amely jelen előterjesztés 2. számú mellékletét képezi.

Tájékoztatom a Tisztelt Társulási Tanácsot, hogy a két Társaság által küldött megállapodás tervezet több ponton is eltéréseket mutat, lényeges szerződéses rendelkezések vonatkozásában is. Példaként szeretném megemlíteni, hogy míg egyik társaság 2020. május 1. napjától ismeri el a teljesítést, addig a másik társaság ezt 2022. január 1. napjához köti. További eltérés az igazolt költségek beszámíthatósága. Míg az egyik társaság az igazolt költségeknél csak a nagyjavítást rögzíti, addig a másik a felújítási és gumi költségek beszámítására is javaslatot tesz.

Fentiekre tekintettel tisztelettel kérem a Társulási Tanácsot tájékoztatásom tudomásul vételére, valamint a szerződéstervezettel kapcsolatos észrevételeinek, a szerződéskötésre vonatkozó javaslatainak ismertetésére.

**Szekszárd, 2022. szeptember 6.**

**Bomba Gábor László**

**elnök**